text: Durbans en lermiant hucha
   Pinchonnet, et li commanda
   Que il de cuer serve celui
   Que il doit amer plus que lui,
   Si qu'il se puist de lui loer.
   "Sire, de ce n'estuet douter,"
   Fait Pinchonnès, "car j'en ferai
   Mon povoir, au miex que porrai."
   Dist Durbans : "Et je vous créant.
   Riche vous ferai et manant
   Si tost que serez revenus ;
   De ce ne me destourroit nus."
   Dist Pinchonnès : "Biaus très douz sire,
   Diex par sa pitié le vous mire.
   À mon povoir vostre commant
   Ferai, et à Dieu vous commant."
  